**Ohjeita esseen kirjoittamiseen psykologian opiskelijoille**

Nämä ohjeet sopivat niin kotiesseen, koe-esseen kuin yo-esseenkin laatimiseen. Voit soveltaa näitä ohjeita myös monien muidenkin reaaliaineiden esseisiin.

MITEN SUUNNITTELEN ESSEEN?

* Myös esseen kirjoittamisessa pätee vanha sääntö: “Hyvin suunniteltu on puoliksi tehty”.
* Lue tehtävä tarkkaan, ja pilko se tarvittaessa osiin tehtävään sisältyvien kysymysten mukaan. Tee jokaiseen kysymykseen vastaamiselle oma suunnitelma.
* Käytä suttupaperia ja kirjoita paperille aluksi ilman turhaa itsekritiikkiä kaikkea aiheesta mieleen tulevaa.
* Kun ideavirta ehtyy, katso paperille kertyneitä asioita kriittisemmin: Mitkä asioista ovat oikeasti tehtävän kannalta olennaisia? Karsi turhat asiat pois suunnitelmastasi.
* Jatka suttupaperille suunnittelemista lisäämällä olennaisiin asioihin mieleen muistuvia yksityiskohtia. Tässä vaiheessa on tärkeää, että mietit, mitä käsitteitä, tutkimuksia ja/tai teorioita tiedät aiheesta. Kirjoita ne ylös.
* Tee yllä mainitut asiat kaikille tehtävän osakysymyksille erikseen. Sen jälkeen siirry asiayhteyksien miettimiseen:
* Mieti, millaisia yhteyksiä papereille kertyneiden asioiden välillä on. Vedä nuolia ja viivoja, piirrä symboleita ja käytä tarvittaessa värejä, jotka helpottavat asiayhteyksien hahmottamista.
* Suunnittele, mistä asiasta olisi hyvä aloittaa, ja numeroi aihekokonaisuudet kirjoittamisjärjestyksen mukaan. Pyri rakenteen suunnittelussa siihen, että rakennat esseesi niin, että kirjoitat yhdestä asiasta loppuun asti ennen kuin siirryt seuraavaan asiaan. Näin saat tekstiin selkeän rakenteen. Kunkin aihekokonaisuuden voit tarvittaessa pilkkoa useammaksi kappaleeksi sillä periaatteella, että aina yksi ydinasia tulee yhteen kappaleeseen. Vältä pitkiä kappaleita.
* Mieti, mitä kaikkea johdantoon pitäisi sisällyttää, jotta se johdattelisi tulevaan vastaukseesi:
  + Mitkä kysymyksen käsitteet pitäisi määritellä?
  + Mikä on se aihekokonaisuus, mihin kysymys liittyy?
  + Minkä näkökulman otat vastauksessasi aiheeseen? Miten perustelet näkökulman valinnan ja johdattelet vastauksesi rakenteen hahmottamiseen?

ESSEEN RAKENNE

* + Johdanto
    - Määrittele kysymykseen liittyvät käsitteet. **KÄSITTEET**
    - Hahmota kokonaisuus, johon kysytty asia liittyy. **KYSYTYN KONTEKSTI**
    - Kuvaa konteksti, josta valitset näkökulmat. **VALINTOJEN KONTEKSTI**
    - Johdattele tulevaan esseeseen esimerkiksi toteamalla: ”Tässä esseessä keskitytään tarkastelemaan…”

Esim: Aiheena ”*Tulkitse henkilön omaa kuvausta persoonallisuudestaan kahden valitsemasi persoonallisuusteorian valossa”*

* + - * KÄSITTEET: Määrittele persoonallisuus
      * KYSYTYN KONTEKSTI: Mitä persoonallisuusteoriat kertovat persoonallisuudesta (esim. kannanotot ihmisen aktiivisuuteen ja persoonallisuuden pysyvyyteen)
      * VALINTOJEN KONTEKSTI: Mitä persoonallisuusteorioita on ja mitkä niistä valitset tarkasteltaviksi.
  + Kappaleet
    - Suosi lyhyitä kappaleita: vain yksi pääasia joka kappaleeseen.
    - Aloita selkeällä **ydinvirkkeellä,** joka paljastaa kappaleen pääasian. Lukijan pitäisi pystyä hahmottamaan esseen sisältö lukemalla pelkästään kappaleiden ydinvirkkeet.
  + Yhteenveto
    - Mikäli aiheeseen sopii, kokoa vielä lopuksi esseen sisältö yhteenvetokappaleeksi. Tämä ei kuitenkaan ole aina tarpeen. Ole hyvin huolellinen yhteenvedon kanssa, jotta se ei ole ristiriidassa edellä kirjoittamasi kanssa.
  + **Lue tekstisi aina huolella läpi kirjoittamisen jälkeen.** Varmista, että olet vastannut koko tehtävään. Korjaa epätarkkuudet ja kirjoitusvirheet.

ARVIOINTI

Arvioinnissa kiinnitetään huomiota

* tiedon määrään eli **kykyysi hyödyntää psykologista tietoa.** Käytä kurssilla oppimiasi tietoja asiantuntevasti. Ankkuroi siis kaikki teksti KÄSITTEISIIN, TEORIOIHIN ja TUTKIMUKSIIN. Ilman niitä teksti jää helposti lässytykseksi. Tekstin pitää erota siitä, mitä olisit kirjoittanut aiheesta ennen kurssin opiskelua.
* siihen, **miten täsmällisesti vastaat annettuun kysymykseen**, eli onko mukana olennaisia tietoja. Kiinnitä siis huomiota kysymyksen muotoiluun, siihen, onko tehtäväsi esim. arvioida, vertailla, kuvata vai soveltaa. Kysymyssana vaikuttaa siihen, miten asiat kannattaa esittää.
* siihen, oletko vastannut kaikkiin tehtävässä mainittuihin kysymyksiin. Jos olet vastannut kahdesta kysymyksestä vain toiseen, voit yleensä saada korkeintaan puolet pisteistä.
* tapaan esittää tiedot
  + Ole **täsmällinen ilmaisuissa.** Ympäripyöreät ilmaisut antavat vaikutelman, ettet tiedä asioita tarkasti.
  + Vastaa tekstissä **Miksi-** ja **Miten**-kysymyksiin. Älä siis ainoastaan totea, että psykodynaaminen suuntaus näkee ihmisen passiivisena, vaan selitä, miksi, millä perusteella se näkee ihmisen niin ja miten tämä näkemys ihmisestä ilmenee psykodynaamisissa teorioissa. Hyvässä vastauksessa on paljon tietoa, kiitettävässä ja erinomaisessa vastauksessa mennään askel syvemmälle ja vastataan miksi- ja miten-kysymyksiin.
  + Jäsennä vastaus selkeästi (ohjeet yllä).
  + Kiinnitä huomiota kielioppiin: käytä
    - kokonaisia sanoja
    - kokonaisia virkkeitä
    - tarvittavia välimerkkejä.
* Tarkista tekstin laatu kirjoittamisen jälkeen. Huolimaton kieli vaikuttaa pisteisiin.

HARJOITTELE!

Voit halutessasi kirjoittaa harjoitusesseitä vaikka itseksesi tai kaverin kanssa. Esimerkiksi vanhat yo-tehtävät ovat hyviä aiheita, sillä niihin on olemassa myös YTL:n laatimat hyvän vastauksen piirteet, joiden avulla voit arvioida oman tekstisi laadun. Sekä yo-tehtävät että hyvän vastauksen piirteet löytyvät YLE abitreenit -sivustolta.

Kun olet kirjoittanut harjoitusesseen tee siihen vielä seuraavat tarkistukset:

* Väritä sinisellä värillä johdanto.
* Väritä kunkin kappaleen ydinvirke vihreällä (ja tarkista, että kappale alkaa sillä).
* Kirjoita *kursiivilla* kohdat, joissa vastaat miksi- ja miten-kysymyksiin.
* **Lihavoi** tekstisi käsitteet, teoriat, tutkimukset ym., joilla osoitat asiantuntemustasi.

Suhtaudu jokaiseen kokeeseen harjoitustilaisuutena. Tartu rohkeasti haastaviin tehtäviin. Ota opiksesi opettajien kirjoittamista kommenteista. Palauta mieleesi aiemmin saamasi palaute ennen seuraavaan kokeeseen menoa, niin et tee samoja virheitä uudelleen. Hyödynnä siis vanhoja kokeita aktiivisesti.

**Kasvun asenteella eteenpäin:**

Esseen kirjoittamista voi harjoitella. Kokemattomasta esseen kirjoittajasta kuoriutuu harjoittelemalla mestari! 😊